b'\n_START_ARTICLE_\nVilhelm Bornemann\n_START_SECTION_\nLiv og gerning\n_START_PARAGRAPH_\nBornemann blev 1748 juridisk kandidat, 1753 audit\xc3\xb8r, 1757 Sekret\xc3\xa6r i Krigskancelliet, 1759 krigsr\xc3\xa5d, 1763 pr\xc3\xa6sident i Inkvisitionskommissionen og titul\xc3\xa6r generalaudit\xc3\xb8r, 1766 vicer\xc3\xa5dmand i K\xc3\xb8benhavn og meddirekt\xc3\xb8r ved de danske Skuespil og 1767 overaudit\xc3\xb8r. Den 18. februar 1758 blev han optaget i den k\xc3\xb8benhavnske frimurerloge St. Martin, han blev senere logemester i denne. Hans broder Christian Bornemann var ogs\xc3\xa5 medlem af St. Martin._NEWLINE_1771 beskikkedes Bornemann af Johann Friedrich Struensee til politidirekt\xc3\xb8r i K\xc3\xb8benhavn, men \xc3\xa5ret efter blev han assessor i H\xc3\xb8jesteret og igen medlem af Direktionen for det kongelige Skuespilhus, i hvilken sidste stilling han forblev til 1778. 1773 udn\xc3\xa6vntes han til etatsr\xc3\xa5d og 1774 til virkelig generalaudit\xc3\xb8r, i hvilken stilling han forblev til sin d\xc3\xb8d, efter at han 1781 var blevet udn\xc3\xa6vnt til konferensr\xc3\xa5d._NEWLINE_I 1777 blev Bornemann medlem af Det kongelige danske Selskab for F\xc3\xa6drelandets Historie. 1778 blev han medlem af Kommissionen for Plejestiftelsen og 1786 af den store Landbokommission. Han blev 1762 gift med Thalia Storm (datter af toldskriver Anker Storm), der d\xc3\xb8de 1779. Bornemann interesserede sig levende for det danske teater, oversatte selv skuespil og opmuntrede andre dertil. Han roses ogs\xc3\xa5 for sin dygtighed i den korte tid, han var politimester.'